Iktatószám: HIV/494-1/2025.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2025. január 16-ei rendkívüli nyilvános ülésére**

Tárgy: Hévíz város közterületein a járművel várakozás rendjéről szóló 30/2021. (XI. 19.) önkormányzati rendelet módosítása

**Az előterjesztő:** Naszádos Péter polgármester

**Készítette:** Halász Éva ügyvezető HÉVÜZ Kft.

dr. Tüske Róbert jegyző

**Megtárgyalta:** Pénzügyi, Városfejlesztési és Ügyrendi Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

polgármester

**1.**

**TÁRGY ÉS TÉNYÁLLÁS ISMERTETÉSE**

Tisztelt Képviselő-testület!

Hévíz város közterületein a járművel várakozás rendjéről szóló 30/2021. (XI. 19.) önkormányzati rendelet (a továbbiakban: Várakozási Ör.) módosítását kezdeményezem annak érdekében, hogy 2025. évre az alábbi korrekciókkal kerüljön e közszolgáltatás ellátásra.

A parkolási rend módosításával szeretnénk mind az itt lakók, mind a városban dolgozók, és a vendégként idelátogatók számára is egy kényelmesebb és könnyebben kezelhető parkolási rendszert kialakítani.

Bérleteknél a lakossági és dolgozói bérleteknél is folyamatosan elhangzó kérés volt, hogy csökkentsünk a bérletek árain, hogy kedvezőbb lehetőségekkel parkolhassanak.

A kiemelt piros zónában 10% díjemelést tervezünk, ami alkalmi parkolásonként nem jelentős tétel, viszont éves szinten többszörösét pótolja a kedvezményes bérlet árakból eredő veszteséget.

Az utcai parkolóknál az információk bevitele több lépcsős, amiből a parkolás pontos helyére vonatkozó sorszám felesleges, így a jövőben a parkolás indításához csak a rendszám bevitele lesz szükséges.

A módosítási javaslatok:

1.

Már elfogadott és hatályos rendelkezés, hogy 2025. január 5-tól a Nagyparkoló területén napi egyszeri behajtásnál, az első egy órára díjmentes a várakozás. E rendelkezés pontosítása szükséges. A módosítást követően naponta 1 behajtásnál lehet élni az egy óra kedvezménnyel. Mindenkinek kedvező, az egy órán belüli és a több órás várakozóknak is.

2.

A javaslat, hogy 2025. január 15-től a parkolási bérletek árai a következőképpen változzanak:

**Lakossági bérlet** 12.000,- Ft-ról 9.000,- Ft-ra változzon.

**Dolgozói bérlet** 24.000,- Ft-ról 21.000,- Ft-ra változzon.

**Intézményi bérlet** 18.000,- Ft-ról 15.000,- Ft-ra változzon. (A Várakozási Ör. erre vonatkozó szabályozása a következő 4/A. § Az önkormányzat intézményével, gazdasági társaságával, a köznevelési intézménnyel foglalkoztatási jogviszonyban állók a dolgozói bérlet árából 25% kedvezményre jogosultak. A foglalkoztatási jogviszony fennállását igazolni kell.) Ezért a Várakozási Ör. e vonatkozásban módosítást nem igényel.

**Városi éves bérlet** 210.000,- Ft-ról 150.000,- Ft-ra változzon.

**Nagyparkoló** ¼ éves bérlet

1. negyedév 30.000,- Ft-ról 25.000,- Ft-ra
2. negyedév 60.000,- Ft-ról 50.000,- Ft-ra
3. negyedév 60.000,- Ft-ról 50.000,- Ft-ra
4. negyedév 30.000,- Ft-ról 25.000,- Ft-ra változzon.

**Nagyparkoló** 3 napos változatlan 9.600,- Ft.

**Nagyparkoló** 7 napos változatlan 19.200,- Ft .

**Utcai 3 napos** (sárga) változatlan 7.200,- Ft.

**Utcai 7 napos** (sárga) változatlan 14.400,- Ft.

A lakossági bérlet a Nagyparkoló téri zárt parkolóban naponta egy alkalommal 30 percet meg nem haladó időre ingyenes várakozást biztosított. A módosítás ezt a rendelkezést hatályon kívül helyezi, hiszen a 6. § (4) bek. új rendelkezésével minden gépjármű parkolása, az első órát meg nem haladóan naponta egyszer, díjmentes lesz.

3.

2025. január 15-től a parkolási díjak a következőképpen változzanak *(utcák besorolásának módosítása nélkül):*

I. Piros zóna 400,- Ft/óráról, 440,- Ft/órára emelkedjen a várakozási díj.

Az I. Piros zóna utcái (változatlanok): (Nagyparkoló tér zárt parkoló, Petőfi Sándor utca, Ady Endre utcai parkoló, Széchenyi István utca a Kölcsey Ferenc utcától az Ady Endre utcáig)

II. Sárga zóna változatlan 300,- Ft/óra maradjon a várakozási díj.

A II. Sárga zóna utcái (változatlanok): Honvéd utca, Park utca, József Attila utca (Honvéd utca-Rózsa köz közötti szakaszon külön szabályozás szerint - *József Attila utcában a Honvéd utca és a Rózsa köz közötti szakasz (orvosi rendelő előtti szakasz 12 db parkoló hellyel): a fizető zónán belül e kijelölt várakozó helyeken várakozási díj megfizetése nélkül tárcsa kihelyezésével, legfeljebb az első órában lehet térítésmentesen várakozni. A tárcsán a parkolás megkezdésének idejét kell beállítani. E kijelölt várakozó helyeken egyetlen bérlet sem érvényes*.) Széchenyi István utcai 57 férőhelyes parkoló a víztoronynál (zárt parkoló), Zrínyi Miklós utca 1. szám alatti parkoló

Változatlan marad, hogy a Kossuth Lajos utcának a Széchenyi István utca - Honvéd utca közötti szakaszán várakozási díj megfizetése nélkül tárcsa kihelyezésével, legfeljebb 30 percig lehet térítésmentesen várakozni. A tárcsán a parkolás megkezdésének idejét kell beállítani.

4.

A várakozási díjak emelése érinti a pótdíjazást is emelkedik az I. Zóna díjmelése miatt a pótdíj összege is:

I. Zóna (piros)

a) 15 napon belüli befizetés esetén 5.200,- Ft-ról 5.720,- Ft-ra változik

b) 15 napon túli befizetés esetén 16.400,- Ft-ról 17.600,- Ft-ra változik

II. Zóna(sárga)

a) 15 napon belüli befizetés esetén változatlan 3.900,- Ft

b) 15 napon túli befizetés esetén változatlan 12.300,- Ft

5.

Utcai parkolásnál a parkolóhely azonosító szám kötelező használatát megszüntetnénk, így a jövőben (bármilyen eszközről indított) parkolás esetén, csak a jármű rendszámának megadása szükséges. A régi rendszer sokak számára megnehezítette a parkolást, így sokkal felhasználóbarátabb szolgáltatást tudunk biztosítani. A változtatás nem jár költséggel, a jövőben a számok felfestése is okafogyottá válik, amivel költséget takarítunk meg.

6.

A módosítások pénzügyi és bevételi kihatását az előterjesztés *1. melléklet* mutatja be.

A várakozási (parkolási) közszolgáltatásra vonatkotó Kkt. rendelkezések kivonata az előterjesztés *2. mellékletként* került csatolásra.

Hévíz város közigazgatási területén a várakozási (parkolási) közszolgáltatást közszolgáltatási szerződés alapján a Hévíz Város Önkormányzat 100 %-os tulajdonában álló HÉVÜZ Hévíz Városüzemeltetési Korlátolt Felelősségű Társaság 8380 Hévíz, Kossuth Lajos u. 5. As. 2. (a továbbiakban: parkoló-rendszer üzemeltetője) látja el.

A hatályos Várakozási Ör. elérhetősége: <https://or.njt.hu/eli/734378/r/2021/30>

**Általános indokolás**

A várakozási közszolgáltatás működtetésének tapasztalatai alapján a szabályozás módosítása szükséges, a bérletek ösztönzésével, a könnyebb használhatóság érdekében az utcai automatáknál a várakozóhely azonosító használatának megszűntetésével.

**Részletes indokolás**

**1. §** A várakozóhely azonosító használatának megszűntetése.

**2. §** A Nagyparkoló tér zárt parkoló területén az első óra díjmentes várakozásra vonatkozó rendelkezés pontosítása, módosítása.

**3. §** A várakozási díjak és pótdíjak módosítása.

**4. §** A bérletek módosítása.

**5. §** Már hatályát veszetett rendelkezés *(A 2021. évre megvásárolt bérletek lejáratukig érvényesek.)* hatályon kívül helyezése.

**6. §** Hatályba léptető rendelkezés.

A gazdasági kamarákról szóló 1999. évi CXXI. törvény 37. § (4) bekezdése alapján a gazdasági előterjesztésnek a helyi önkormányzat képviselő-testületéhez való benyújtása előtt meg kell kérni a helyi önkormányzat területén működő, érdekelt gazdasági érdek-képviseleti szervezet, valamint a gazdasági kamara véleményét.

A fogyasztóvédelemről szóló 1997. évi CLV. törvény 45. § (1) bekezdés e) pontja alapján az a helyi önkormányzatok előmozdítják és támogatják a fogyasztói érdekek képviseletét ellátó egyesületek arra irányuló tevékenységét, hogy véleményezzék a fogyasztókat érintő jogszabálytervezeteket, jogszabály-módosítást kezdeményezzenek a fogyasztói jogok vagy fogyasztói érdekek érvényesítése vagy védelme érdekében.

A megkeresések megtörténtek, a válaszra 2025. január 7-ig határidőt biztosítva. A Zala Vármegyei Kereskedelmi és Iparkamara véleménye csatolva, a Társadalmi Egyesületek Zala Megyei Szövetsége nem adott véleményt.

A 2. §-ban foglalt módosítás vonatkozásában a 2024. november 7-ei ülésre - ahol a Nagyparkoló téri egy órás díjmentes várakozás szabályozásra került – a véleményezés lefolytatásra került, ezért ezen időközben felmerült pontosítási módosítás 2025. január 13-án a joszabályban rögzített fenti szervek számára külön megküldésre került, 2025. január 14-ig biztosítva a 2. §-ra történő észrevétel ismételt lehetőségét.

Tisztelt Képviselő-testület!

Kérem, az előterjesztést megvitatni és elfogadni. A rendelet módosítása minősített szótöbbséget igényel.

**2.**

**Hévíz Város Önkormányzata Képviselő-testületének**

**…./2025. (I. ...) önkormányzati rendelete**

**Hévíz város közterületein a járművel várakozás rendjéről szóló 30/2021. (XI. 19.) önkormányzati rendelet módosításáról**

[1] Hévíz Város Önkormányzat Képviselő-testülete a várakozási (parkolási) közszolgáltatás biztosítása során a bérlet használatok ösztönzése és az utcai automatáknál a várakozóhely azonosító használatának megszűntetése érdekében az önkormányzati rendeletet módosítja.

[2] Hévíz Város Önkormányzat Képviselő-testülete a gazdasági kamarákról szóló 1999. évi CXXI. törvény 37. § (4) bekezdése alapján a Zala Vármegyei Kereskedelmi és Iparkamara, továbbá a fogyasztóvédelemről szóló 1997. évi CLV. törvény 45. § (1) bekezdés *e)* pontja alapján Társadalmi Egyesületek Zala Megyei Szövetsége véleményének kikérésével a közúti közlekedésről szóló 1988. évi I. törvény 48. § (5) bekezdésében kapott felhatalmazás alapján, Magyarország Alaptörvényének 32. cikk (1) bekezdés *a)* pontjában meghatározott feladatkörében eljárva a következőket rendeli el:

**1. §**

A Hévíz város közterületein a járművel várakozás rendjéről szóló 30/2021. (XI. 19.) önkormányzati rendelet 5. § (4) bekezdés *a)* pontja helyébe a következő rendelkezés lép:

(4) A várakozás megkezdésekor:

*a)* a parkoló automatáknál a várakozási díj megfizetésének regisztrálása a gépjármű forgalmi rendszáma alapján, elektronikus úton történik, a kapott bizonylatot nem szükséges a gépjármű szélvédője mögé elhelyezni;

**2. §**

A Hévíz város közterületein a járművel várakozás rendjéről szóló 30/2021. (XI. 19.) önkormányzati rendelet 6. § (4) bekezdése helyébe a következő rendelkezés lép:

„(4) A Nagyparkoló tér zárt parkoló területén naponta egyszer, egy óra parkolás díjmentes. Amennyiben van fennmaradó parkolási idő, annak várakozási díja felszámításra kerül. A díjköteles várakozás várakozási díjának megfizetése után a kihajtásra szánt türelmi idő 10 perc.”

**3. §**

A Hévíz város közterületein a járművel várakozás rendjéről szóló 30/2021. (XI. 19.) önkormányzati rendelet 2. melléklete helyébe az 1. melléklet lép.

**4. §**

A Hévíz város közterületein a járművel várakozás rendjéről szóló 30/2021. (XI. 19.) önkormányzati rendelet 3. melléklete helyébe a 2. melléklet lép.

**5. §**

Hatályát veszti Hévíz város közterületein a járművel várakozás rendjéről szóló 30/2021. (XI. 19.) önkormányzati rendelet 4. § (5) bekezdése.

**6. §**

Ez a rendelet a kihirdetést követő napon lép hatályba.

|  |  |
| --- | --- |
| dr. Tüske Róbert | Naszádos Péter |
| jegyző | polgármester |

**3.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz város közterületein a járművel várakozás rendjéről szóló 30/2021. (XI. 19.) önkormányzati rendelet módosítása

**Társadalmi-gazdasági hatása:** a bérlet használatok ösztönzése érdekében csökkenti a bérletek árát és megszűnteti az utcai automatáknál a várakozóhely azonosító használatát.

Várhatóan növekedni fog a bérletet vásárlók száma.

**Költségvetési hatása és a rendelet megalkotásának szükségessége:** az előterjesztés 1. melléklete részletesen bemutatja.

**Adminisztratív terheket befolyásoló hatása**: nem jelentős, kihirdetést és rendszer beállítását érinti. Kommunikációs feladatot fog jelenteni.

**A jogszabály alkalmazásához szükséges személyi, szervezeti, tárgyi és pénzügyi feltételek** a HÉVÜZ Kft-nél rendelkezésre állnak.

A rendelet módosításának **környezeti és egészségi hatása** nincs.

**A rendelet megalkotása elmaradása esetén várható következmények:** nincsenek

**4.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Szintén László | osztályvezető |  |  |
| dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Halász Éva | ügyvezető  HÉVÜZ Kft |  |  |
|  |  |  |  |